**Povara florilor**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Particular e studiul meu, dar cine

Mai poate stabili un diagnostic?

De-atâta timp eşti totul pentru mine,

Religia asemeni unui gnostic

O definesc. Nu-i doar o ipoteză,

De câte ori verific eşti dovada

Că între-apocalipsă şi geneză

Exişti doar tu. Ne-acoperă zăpada

Cu stele reci şi ţurţuri peste humă

De parcă nicio altă primăvară

Nu va veni şi nici măcar în glumă

Nu vom simţi a florilor povară.

- Te simt, demult, că-mi navighezi prin sânge

Și-n ADN cu litere aldine

Mi-ai scris poeme, inima le strânge

În palma ei, ești totul pentru mine,

O știe ea, iar tu îi simți cadența,

Nu-i necesar s-aducem vreo dovadă,

Să-i acordăm, din timp în timp, clemența

Că-n jur topește oameni de zăpadă.

În iarna asta caldă, nefirească,

Metafora-i când dulce, când amară,

Nu sunt titani ce pot să stăvilească

Iubirea din a florilor povară.

Liliana Trif Ioan Grigoraș